Brókatáttur

1 Gevið ljóð og lýðið á

og fallið ei í fátt,

meðan eg gangi upp á gólv

og kvøði Bróka tátt!

*Niðurlag:*

*Út at rógva fór Jóannis,*

*tað var ei til dans,*

*gitið man verða,
meðan Kvívík stendur,*

*flundrutak hans*

2 Jógvan vaknar í sínari song

morgun ein so snimma:

“Nú fýsir meg á sjógvin út,

eg vil ikki standa og spinna.”

3 Allar vekur hann bátsmenninar

undir Hellu lon,

seinast fór hann í húsið inn

til Jóannis Niklasson.

4 Tað var Jógvan Tummasson,

tekur til orða svá:

“Statt upp, Jóannis Niklasson,

tak sjókappan uppá!”

5 Svaraði Jóannis Niklasson,

tí lítil var í honum dugur:

“Tað eg fari í sjókappan,

tað er av lítlum huga!”

6 Jóannis setst upp undir seg,

títt við hondum pjakar,

rætt sum eggsjúk høna

runt í reiðri rakar.

7 Hálva økt hann klæddi seg,

so er sagt ífrá,

so fór hann í stovuna inn,

at grúgvuni læt hann stá.

8 Jóannis krevur sín morgunmat,

lágur er hann í beinum,

drittir hann sínum veli

sum steinstólpa á steinum.

9 Kristin liggur í síni song,

hoyrir, Jóannis gongur:

“Ger nú ikki eldsløkking,

tú hin grái drongur!”

10 Tað er Jóannis Niklasson,

tekur til orða svá:

“Eg rívi brand úr árni út,

standist hvat av, ið má!”

11 Morgunmatin í høgru

og brandin í vinstru hond,

so gongur Jóannis Niklasson

niður til sjóvarstrond.

12 Men tá ið hann kom í urðina oman,

fekk hann veiðifall,

føturnir í veðrið upp,

og nakkin í helluna small.

13 So leikar teirra bátur á lunni

sum leysur knívur í skafti,

so var Jóannis í urðini kvikur,

líkasum kúgv í hafti.

14 Draga teir bát eftir urðini oman

eftir fornum vana,

so var Jóannis í urðini kvikur

rætt sum dreivaður hani.

15 “Hevði eg nú havt ein taraleyp

at slett upp á mín nakka,

hentari arbeiði var mær tað,

enn út á sjógvin at flakka.”

16

Tí sigur Jóannis Niklasson
av so lítlum huga:

“Betur var í urðini

undir taraleypi at toga!”

17 So kasta teir hann í eysrúmið

í bátin í stýriborð,

so róði Jóannis Niklasson

og talaði ikki eitt orð.

18 Rógva teir við bakkan suður,

besta mið man vera,

allir settust hellumenn

flundruagn at skera.

19 Allir teir, á bátinum vóru,

egndu fyri kalva,

uttan Jóannis Niklasson,

hann egndi fyri seg sjálvan.

20 Allir teir, á bátinum vóru,

egndu síni síl,

uttan Jóannis Niklasson,

hann egndi kjøt og drýl.

21 Tað er Jóannis Niklasson,

tekur til orða svá:

“Eg vil hava ein stóran krók,

sum eg kann líta á.

22 Eg vil hava ein sterkan krók

fyri uttan nakað tjak,

eg havi droymt ein dreym í nátt,

betýðir eitt ódnartak.”

23 Bindur nú stein og ongul á,

alt upp í ein vasa,

kastar síðan út fyri borð

og niður á botn at ræsa.

24 Flundran kemur eftir botninum

við sínum maga svanga,

sær hon hesar fiskikrókar

sær fyri eygum hanga.

25 Hetta munnu vera so raskir menn,

sum hesar krókar draga,

komi eg til at taka teir,

teir verða mær at skaða!

26 Hetta munnu vera so raskir menn,

sum hesum krókum halda,

komi eg til at taka teir,

so komi eg mær í vanda.

27 Men tá ið hon kom at Brókarkróki,

fullvæl hon hann kendi:

Hetta man vera eitt ómenni,

sum heldur um henda enda.

28 Eg skal taka henda krók,

standist hvat av, ið má,

eg tori fáa gloypibita,

Brókina omaná!

29 Fyrsta takið flundran tók,

fast hon á hann seig,

hendurnar út í sjógvin fóru,

búkur á stokki reið.

30 Annað takið, flundran tók,

fast hon á hann strongdi,

kvartali av vørrini

niður á bringu hongdi.

31 Jóannis liggur á stokkinum

og rópar av tungari neyð:

“Hjálp nú, Jógvan Tummasson,

hetta verður mín deyð!”

32 Jóannis liggur á stokkinum,

so man hans muður mæla:

“Hjálp mær, Jógvan Tummasson,

eg skal tær væl betala!”

33 Fært tú ikki silvurpening

ella tess virði fult,

tak mína jørð í Mikinesi,

er betri enn reyðargull!

34 Tú tak mína jørð í Mikinesi

innan og uttan fyri garðar,

har hanga eingir lepar við

uttan Nilsi eitt túmark betala.

35 Hon fóðrar bæði neyt og seyð,

ryssur og so hestar,

súlan úti í Hólminum

hon man vera tann besta.

36 Kóparnir undir oynni liggja,

lundin flýgur í ring,

grásúlan í Hólminum

hon kann lýsi bringa.

37 Tá ið tú kemur á sjógvin út,

tá situr tú fyri eitt eiti,

“betur kanst tú í urðini

undir taraleypi at teita”.

38 Tá ið tú kemur á sjógvin út,

tá setst tú til at sukka,

“betur kanst tú í urðini

undir taraleypi at knukka.”

39 Tað var Jógvan Tummasson,

snarliga hann sær vendi,

so var hann í hondum kvikur,

hann fekk um Brókarenda.

40 Tveitti hann hann í eystrið inn,

tóktist fáa lætta,

glógva so eygu í hansara heysi

sum í nøkrum katti.

41 Jóannis liggur í rúminum,

glaður í hjartarøtur,

flundran var komin undir høgg,

áðrenn hann kom á føtur.

42 Jógvan dró ta flundru upp,

hann hin nýti drongur:

“Hoyr nú, Pætur Niklasson,

sit nú ikki longur!”

43 Pætur treiv eftir sóknarjarni

aftur eftir báti gongur:

“Hav nú kleppin til reiðar,

tú hin grái drongur!”

44 Fyrsta høgg var høggið væl,

tað høgdi hann Pætur,

Jóannis skuldi hakka til,

tá kom kleppur flatur.

45 Tóku teir flundru í bátin inn,

í hvørjum spreki knarkar,

Jóannis hann fekk sporl um heys,

so hann feyk aftur í barka.

46 Tað er Jóannis Niklasson,

strýkur sær um ennið:

“Skaðafiskur vart tú mær

í begynnilsi og enda!”

47 Jóannis tekur sín telgimudd,

stingur í kalvamønu:

“Fyrr tá vildi tú deyða meg,

nú skal eg tær løna!”

48 Flundrunar úti um Túgvurnar,

tær eru ikki mjúkar at strúka,

hvør, sum kemur í holt við tær,

hann títt má lívið lúka.

49 “Saktans høvum vær leingi her

úti á sjónum hingið,

førum nú aftur til landanna

við tí, vær høvum fingið!”

50 Kvøðið havi eg kvæði mítt,

aftur man eg venda,

hetta kalla við Brókakvæði,

nú er táttur at enda.

*Jógvan uppi í Stovu – Joen Mikkelsen*